पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर । छत्तीसगढ़ में कांग्रेस पर नक्सली हमले के बाद अगला निशाना यात्री रेल गाडिय़ां हो सकती हैं। मुंबई एटीएस द्वारा रेलवे प्रशासन को हमले की चेतावनी जारी की गई है। जिसके बाद रेलवे प्रशासन में हड़कंप मच गया है। इस चेतावनी के बाद रेलवे प्रशासन ने अपनी सुरक्षा व्यवस्था चाक-चौबंद कर दी है।
नागपुर जीआरपी पुलिस को मुंबई एटीएस की ओर से हाल में एक पत्र मिला है, जिसमें छत्तीसगढ़ हमले के बाद अब रेलवे को टारगेट बनाने का जिक्र किया गया है। हालांकि यह हमला नक्सली नहीं बल्कि आतंकवादियों द्वारा किए जाने की आशंका जताई गई है। ऐसे में नागपुर, पुणे व मुंबई स्टेशन की जीआरपी पुलिस को सतर्क रहने के निर्देश दिए हैं। पत्र मिलने के बाद ही नागपुर रेलवे स्टेशन में हाई अलर्ट घोषित कर दिया गया है।
स्टेशन पर सुरक्षा दल के साथ बम निरोधक दस्ता व डॉग स्क्वैड भी सक्रिय कर दिए गए हैं। साथ ही बीडीडीएस (बम निरोधक दस्ता) चौकस निगाहों से परिसर पर पैनी नजर रखे है। रेलवे सूत्रों के अनुसार दो दिन पूर्व नागपुर जीआरपी को एक पत्र प्राप्त हुआ है, जिसमें उपरोक्त आशंका जताई गयी है। नागपुर, पुणे व मुंबई जीआरपी द्वारा पत्र प्राप्त करते ही स्टेशन को हाई अलर्ट दे दिया गया है।
नागपुर रेलवे स्टेशन पहले ही नक्सलियों के निशाने पर होने से यहां कड़ा बंदोबस्त किया गया है। बीडीडीएस हर किसी गाड़ी पर पैनी नजर रखे है। मुख्यत: हावड़ा लाइन से आनेवाली गाडिय़ों की विशेष जांच की जा रही है। हर व्यक्ति पर नजर रखी जा रही है। संदिग्ध व्यक्ति से कड़ी पूछताछ हो रही है। इनके अलावा सातों प्लेटफार्म, पूर्व व पश्चिम द्वार, डी-केबिन, लोहापुल आदि जगहों पर पुलिस का कड़ा बंदोबस्त रखा गया है। लगेज स्कैनर मशीन पर भी संदिग्ध व्यक्ति का लगेज की दो बार जांच की जा रही है।
नागपुर रेलवे स्टेशन महत्वपूर्ण रेलवे स्टेशनों में एक है। जहां रोजाना 125 से अधिक यात्री गाड़ी व 50 मालगाड़ी होकर गुजरती हैं। रोजाना 30 हजार यात्री यहां से आना-जाना करते हैं। ऐसे में सूचना को रेलवे पुलिस अधिक गंभीरता से ले रही है।
.......
अभी तक कोई जानकारी नहीं
आतंकवादियों द्वारा रेलवे को किसी तरह का नुकसान पहुंचाने की अभी तक कोई जानकारी नहीं है। बीडीडीएस के 24 लोग रहने से सबको नियमित मॉकड्रिल कराया जाता है। ताकि उनका अभ्यास होता रहे। ऐसे में यदि कोई गंभीर घटना की आशंका दिखी तो पहले ही इस पर नियंत्रण कर लिया जाएगा।
प्रकाश जाधव, पुलिस अधीक्षक, जीआरपी
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva unk hin_Deva hin_Deva bho_Deva zho_Hant eng_Latn